Mandela Rhodes-stigting ontken gerugte oor beurseFoto: Twitter Die Mandela Rhodes-stigting het gerugte op sosiale media ontken dat beurse nie meer deur die stigting toegeken sal word nie, weens die herrie oor Cecil John Rhodes se standbeeld by die Universiteit van Kaapstad (UK). Judy Sikuza, programdirekteur by die stigting, het aan Maroela Media gesê dat daar geen waarheid in die gerugte steek nie en dat die toekenning van beurse vir 2016 voortgaan soos beplan. ŉ Woordvoerder van die Rhodes-trust het ook bevestig dat hul beurstoekennings normaal voortgaan. Die bewerings kom te midde van protesoptogte op die UK-kampus met ŉ groep studente wat eis dat die Rhodes-standbeeld verwyder moet word. Die studente meen dat die standbeeld ŉ simbool van kolonialisme en wit heerskappy is. ŉ Toilet is tydens die betogings op die beeld se voetstuk uitgekeer en die beeld is ook met swart plastieksakke bedek. Die Mandela Rhodes-stigting het op die been gekom nadat die Rhodes-trust in 2002 nagenoeg £10 miljoen oor die volgende tien jaar aan die stigting toegeken het. Die Rhodes-trust sowel as die Mandela Rhodes-stigting ken steeds op ’n jaarlikse grondslag beurse aan Suid-Afrikaanse studente toe, hoewel die organisasies se toekenningskriteria verskil.